Euroopa Liidu Teataja L 238 , 09/09/1999 Lk 0008 - 0010



Komisjoni määrus (EÜ) nr 1922/1999, 8. september 1999, millega kehtestatakse määruse (EÜ) nr 850/98 üksikasjalikud rakenduseeskirjad tingimuste kohta, mille kohaselt üle kaheksa meetrise kogupikkusega laevad võivad teatavates ühenduse vetes kasutada piimtraale EUROOPA ÜHENDUSTE KOMISJON, võttes arvesse Euroopa Ühenduse asutamislepingut, võttes arvesse nõukogu 30. märtsi 1998. aasta määrust (EÜ) nr 850/98 kalavarude kaitsest noorte mereorganismide kaitseks võetud tehniliste meetmete kaudu, [1] viimati muudetud määrusega (EÜ) nr 1459/1999, [2] eriti selle artikli 29 lõiget 6, ning arvestades, et: (1) määruse (EÜ) nr 850/98 artikli 29 lõike 2 punktiga a on ette nähtud üle kaheksa meetrise kogupikkusega piimtraalerite kategooria, millel on lubatud kalastada kõnealuse artikli 29 lõikes 1 nimetatud vööndites ja kasutada piimtraale, mille poomide kogupikkus ei ületa üheksat meetrit; (2) sellisesse piimtraalerite kategooriasse peavad kuuluma need laevad, mis käesoleva määruse sätete jõustumise kuupäeval vastavad määruse (EÜ) nr 850/98 artikli 29 lõike 2 punktides a ja c sätestatud kriteeriumidele ning kõnealustesse kalastusvöönditesse juurdepääsu käsitlevatele lipuliikmesriigi õigusaktidega kindlaksmääratud tehnilistele nõuetele; (3) määruse (EÜ) nr 850/98 artikli 29 lõikega 3 on ette nähtud üle kaheksa meetrise kogupikkusega piimtraalerite kategooria, millel on lubatud kalastada piimtraalidega, mille poomide kogupikkus ei ületa üheksat meetrit ja mille püüniste võrgusilma suurus on 80—99 mm; (4) nimetatud kategooria peab hõlmama neid piimtraalereid, mis kuuluvad määruse (EÜ) nr 850/98 artikli 29 lõike 2 punktiga a ettenähtud piimtraalerite kategooriasse ja mille põhitegevusala on põhjamere garneelide püük; (5) on vaja määratleda kriteeriumid, mis võimaldavad kindlaks määrata, kas piimtraaleri põhitegevus on põhjamere garneelide püük; (6) seepärast on vaja sätestada eespool nimetatud kategooriatesse kuuluvate laevade nimistu koostamist ja muutmist reguleerivad üksikasjalikud eeskirjad; (7) käesolevas määruses määratletud tingimuste tõhusust on vaja korrapäraselt teaduslikult hinnata; (8) seetõttu tuleks tunnistada kehtetuks komisjoni määrus (EMÜ) nr 55/87, [3] viimati muudetud otsusega 1999/202/EÜ, [4] ja komisjoni määrus (EMÜ) nr 3554/90, [5] muudetud määrusega (EÜ) nr 3407/93; [6] (9) käesoleva määrusega ettenähtud meetmed on kooskõlas kalanduse ja akvakultuuri korralduskomitee arvamusega, ON VASTU VÕTNUD KÄESOLEVA MÄÄRUSE: Artikkel 1 1. Liikmesriigid tagavad, et selliste kalalaevade mootorite tõendatud koguvõimsus, mis määruse (EÜ) nr 850/98 artikli 29 lõike 2 punktide a, b ja c kohaselt võivad kasutada piimtraale nimetatud määruse artikli 29 lõikes 1 osutatud vööndites, ei ületa mingil juhul käesoleva määruse lisas liikmesriikide kohta kehtestatud koguvõimsust. 2. Iga liikmesriik esitab komisjonile enne 1. veebruari 2001 lõplikud andmed 1. jaanuaril 2001 tegelikult olemasolevate laevade lõikes 1 osutatud mootori koguvõimsuse kohta. Komisjon vaatab läbi liikmesriigi esitatud teabe, kontrollib, kas see vastab komisjoni enda andmekogus olevale teabele ning teavitab liikmesriiki läbivaatuse tulemusest 10 tööpäeva jooksul. I JAOTIS Püügitingimused piimtraaleritele, mille poomide kogupikkus ei ole üle üheksa meetri Artikkel 2 Iga liikmesriik koostab nimistu kalalaevade kohta: - mis võivad kasutada piimtraale määruse (EÜ) nr 850/98 artikli 29 lõikes 1 osutatud piirkonnas 1999. aasta 31. detsembril kell 24.00, ja - mis vastavad selle liikmesriigi õigusaktidega kindlaksmääratud tehnilistele nõuetele, mille lipu all nad sõidavad ja kus on registreeritud nende kalastamine piimtraalidega kõnealuses piirkonnas. Artikkel 3 Nimistu hõlmab määruse (EÜ) nr 850/98 artikli 29 lõike 2 punkti a alusel kalapüügiloa saanud kalalaevu. Nimistu koostatakse vastavalt komisjoni määruse (EÜ) nr 2943/95 [7] artiklitele 2 ja 3. Lõplik nimistu esitatakse komisjonile hiljemalt 1. märtsiks 2000. See peab sisaldama eelkõige iga kalalaeva laevastikuregistri sisenumbrit ja rahvusvahelist raadiokutsungit. Artikkel 4 1. Kui nimistusse kantud kalalaev asendatakse vastavalt määruse (EÜ) nr 850/98 artikli 29 lõike 2 punktile d mõne muu kalalaeva või muude kalalaevadega: - tühistab liikmesriik viivitamata asendatavale kalalaevale väljaantud kalapüügiloa, - annab liikmesriik asendavale kalalaevale või asendavatele kalalaevadele välja uue kalapüügiloa, enne kui määruse (EÜ) nr 850/98 artikli 29 lõikes 1 osutatud vööndis hakatakse kasutama piimtraale. 2. Kui kalalaeva mootor asendatakse vastavalt määruse (EÜ) nr 850/98 artikli 29 lõike 2 punktile e: - tühistab liikmesriik viivitamata asendatava mootoriga kalalaevale väljaantud kalapüügiloa, kuni mootor on asendatud, - annab liikmesriik pärast mootori asendamist kõnealusele kalalaevale välja uue kalapüügiloa, enne kui see hakkab kasutama piimtraale määruse (EÜ) nr 850/98 artikli 29 lõikes 1 osutatud piirkonnas. II JAOTIS Püügitingimused piimtraaleritele, mille poomide kogupikkus on üle üheksa meetri ja mille püüniste võrgusilma suurus on 80—99 mm Artikkel 5 Iga liikmesriik koostab igal aastal nimistu artiklis 2 osutatud nimistusse kantud kalalaevade kohta, mille põhitegevusala on põhjamere garneelide püük. Kalalaevad kantakse kõnealusesse nimistusse tingimusel, et nimistu koostamisele eelnenud kalendriaasta jooksul: - moodustas põhjamere garneelide müügitulu, mis on esitatud protsendina kogu kõnesoleva laeva otsemüügi tulust, vähemalt 50 %, - moodustasid põhjamere garneelid kalalaeva lossitud kogusaagi massist vähemalt 50 %. Liikmesriigid võivad 2000. aasta kohta koostatavasse nimistusse kanda laevad nii 1998. kui ka 1999. aasta vastavate andmete alusel. Artikkel 6 Nimistu hõlmab määruse (EÜ) nr 850/98 artikli 29 lõike 3 alusel täiendava kalapüügiloa saanud kalalaevu. Nimistu koostatakse vastavalt määruse (EÜ) nr 2943/95 artiklitele 2 ja 3. 2000. aasta lõplik nimistu esitatakse komisjonile hiljemalt 1. märtsiks 2000. See peab sisaldama eelkõige iga kalalaeva laevastikuregistri sisenumbrit ja rahvusvahelist raadiokutsungit. Artikkel 7 1. Liikmesriigid teevad igal aastal enne 15. aprilli kokkuvõtte määruse (EÜ) nr 850/98 artikli 29 lõikes 3 osutatud täiendavate kalapüügilubade kohta. Liikmesriik kontrollib selle kokkuvõtte abil, kas täiendava kalapüügiloa saanud kalalaev vastab määruse (EÜ) nr 850/98 artikli 29 lõikes 3 ja käesoleva määruse artiklis 5 sätestatud kriteeriumidele. Kui kokkuvõttest ilmneb, et kalalaev ei vasta nimetatud kriteeriumidele, tühistatakse selle täiendav kalapüügiluba lõplikult hiljemalt sama aasta 1. maiks, v.a nende kalalaevade puhul, mis ei vasta ettenähtud tingimustele vääramatu jõu tõttu. 2. Kui pädevad asutused mis tahes ajal leiavad, et kalalaev ei vasta määruse (EÜ) nr 850/98 artikli 29 lõikes 3 ja käesoleva määruse artiklis 5 sätestatud kriteeriumidele, tühistab lipuliikmesriik täiendava kalapüügiloa viivitamata. Artikkel 8 Kui artiklis 5 osutatud nimistusse kantud kalalaev või -laevad asendatakse vastavalt määruse (EÜ) nr 850/98 artikli 29 lõikele 3 mõne muu laevaga: - tühistab liikmesriik viivitamata asendatavale kalalaevale või asendatavatele kalalaevadele väljaantud täiendava kalapüügiloa või load, kuni asendamine on toimunud, ja - annab liikmesriik asendavale kalalaevale välja uue täiendava kalapüügiloa, enne kui see hakkab kasutama piimtraale määruse (EÜ) nr 850/98 artikli 29 lõikes 1 osutatud piirkonnas. III JAOTIS Üld- ja lõppsätted Artikkel 9 1. Liikmesriigid teatavad komisjonile kõikidest nimistutesse tehtud muudatustest. Liikmesriigid nimetavad eelkõige nimistusse lisatud või sealt välja jäetud kalalaevad, samuti kõik tühistatud ja väljaantud kalapüügiload ning kõik tühistatud ja väljaantud täiendavad kalapüügiload. 2. Kui komisjon on nimistu vastavalt nõukogu määruse (EÜ) nr 1627/94 [8] artiklile 7 heaks kiitnud, esitavad liikmesriigid selle viivitamata käesoleva määruse lisas nimetatud liikmesriikidele. Lisaks sellele teavitab liikmesriik viivitamata kõnealuseid liikmesriike kõikidest oma nimistutesse tehtavatest muudatustest. Artikkel 10 Liikmesriigid teevad koostööd käesolevas määruses määratletud tingimuste mõju käsitleva iga-aastase teadusliku hinnangu koostamisel. 2001. aastast esitatakse see hinnang komisjonile igal aastal. Artikkel 11 Määrused (EMÜ) nr 55/87 ja (EMÜ) nr 3554/90 tunnistatakse kehtetuks. Artikkel 12 Käesolev määrus jõustub seitsmendal päeval pärast selle avaldamist Euroopa Ühenduste Teatajas. Seda kohaldatakse 1. aprillist 2000, välja arvatud artiklid 1, 2, 3, 5 ja 6 mida kohaldatakse 1. jaanuarist 2000. Käesolev määrus on tervikuna siduv ja vahetult kohaldatav kõikides liikmesriikides. Brüssel, 8. september 1999 Komisjoni nimel komisjoni liige Franz Fischler [1] EÜT L 125, 27.4.1998, lk 1. [2] EÜT L 168, 3.7.1999, lk 1. [3] EÜT L 8, 10.1.1987, lk 1. [4] EÜT L 70, 17.3.1999, lk 20. [5] EÜT L 346, 11.12.1990, lk 11. [6] EÜT L 310, 14.12.1993, lk 19. [7] EÜT L 308, 21.12.1995, lk 15. [8] EÜT L 171, 6.7.1994, lk 7. -------------------------------------------------- LISA Nende kalalaevade mootori maksimaalne koguvõimsus, mis võivad määruse (EÜ) nr 850/98 artikli 29 lõike 2 punktide a, b ja c kohaselt kasutada piimtraale kõnealuse määruse artikli 29 lõikes 1 osutatud piirkonnas. Belgia | 16931 kW | Taani | 5556 kW | Saksamaa | 53552 kW | Prantsusmaa | 564 kW | Madalmaad | 51487 kW | Ühendkuningriik | 5705 kW | --------------------------------------------------